text:
Puccini: Madama Butterfly
Coro del Teatro alla Scala di Milano Orchestra del Teatro alla Scala di Milano Riccardo Chailly
acquista
Puccini: Madama Butterfly
Coro del Teatro alla Scala di Milano Orchestra del Teatro alla Scala di Milano Riccardo Chailly
Supporto 1
1 Opening Credits
02:26 Riccardo Chailly, María José Siri, Bryan Hymel, Carlos Alvarez, Annalisa Stroppa, Carlo Bosi, Coro del Teatro alla Scala di Milano, Orchestra del Teatro alla Scala di Milano
Conductor: Riccardo Chailly - Balance Engineer: Walter Lori - Recording Engineer: Claudio Ferri - Soprano: María José Siri - Tenor: Bryan Hymel - Recording Engineer: Massimiliano Carraro - Baritone: Carlos Alvarez - Video Director: Patrizia Carmine - Mezzo-Soprano: Annalisa Stroppa - Video Producer: Elena Beccalli - Tenor: Carlo Bosi - Chorus: Coro del Teatro alla Scala di Milano - Orchestra: Orchestra del Teatro alla Scala di Milano - Composer/Author: Not Applicable
2 "E soffitto...e pareti…Questa è la cameriera"
06:39 Bryan Hymel, Carlo Bosi, Carlos Alvarez, Annalisa Stroppa, Orchestra del Teatro alla Scala di Milano, Riccardo Chailly
Tenor: Bryan Hymel - Balance Engineer: Walter Lori - Tenor: Carlo Bosi - Recording Engineer: Claudio Ferri - Baritone: Carlos Alvarez - Recording Engineer: Massimiliano Carraro - Mezzo-Soprano: Annalisa Stroppa - Video Director: Patrizia Carmine - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
3 "Dovunque al mondo"
03:06 Bryan Hymel, Carlos Alvarez, Orchestra del Teatro alla Scala di Milano, Riccardo Chailly
Tenor: Bryan Hymel - Balance Engineer: Walter Lori - Baritone: Carlos Alvarez - Recording Engineer: Claudio Ferri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
4 "Ed è bella la sposa?"
04:01 Carlos Alvarez, Carlo Bosi, Bryan Hymel, Orchestra del Teatro alla Scala di Milano, Riccardo Chailly
Baritone: Carlos Alvarez - Balance Engineer: Walter Lori - Tenor: Carlo Bosi - Recording Engineer: Claudio Ferri - Tenor: Bryan Hymel - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
5 "Ecco! Son giunte al sommo del pendio"
03:27 Carlo Bosi, María José Siri, Carlos Alvarez, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Tenor: Carlo Bosi - Balance Engineer: Walter Lori - Recording Engineer: Claudio Ferri - Soprano: María José Siri - Baritone: Carlos Alvarez - Recording Engineer: Massimiliano Carraro - Chorus: Coro del Teatro alla Scala di Milano - Video Director: Patrizia Carmine - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
6 "Gran ventura"
05:15 María José Siri, Bryan Hymel, Carlos Alvarez, Carlo Bosi, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Bryan Hymel - Recording Engineer: Claudio Ferri - Baritone: Carlos Alvarez - Recording Engineer: Massimiliano Carraro - Tenor: Carlo Bosi - Video Director: Patrizia Carmine - Chorus: Coro del Teatro alla Scala di Milano - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
7 "L'Imperial Commissario"
03:03 María José Siri, Bryan Hymel, Carlos Alvarez, Carlo Bosi, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Bryan Hymel - Recording Engineer: Claudio Ferri - Baritone: Carlos Alvarez - Recording Engineer: Massimiliano Carraro - Tenor: Carlo Bosi - Video Director: Patrizia Carmine - Chorus: Coro del Teatro alla Scala di Milano - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
8 "Qui signor Ufficial. E qui Eccellenza"
04:04 Carlo Bosi, María José Siri, Bryan Hymel, Carlos Alvarez, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Tenor: Carlo Bosi - Balance Engineer: Walter Lori - Recording Engineer: Claudio Ferri - Soprano: María José Siri - Tenor: Bryan Hymel - Recording Engineer: Massimiliano Carraro - Baritone: Carlos Alvarez - Video Director: Patrizia Carmine - Chorus: Coro del Teatro alla Scala di Milano - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
9 "All’ amor mio!"
02:50 Bryan Hymel, María José Siri, Carlo Bosi, Orchestra del Teatro alla Scala di Milano, Riccardo Chailly
Tenor: Bryan Hymel - Balance Engineer: Walter Lori - Recording Engineer: Claudio Ferri - Soprano: María José Siri - Tenor: Carlo Bosi - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
10 "Ieri son salita tutta sola in segreto alla Missione"
03:59 María José Siri, Carlo Bosi, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Carlo Bosi - Recording Engineer: Claudio Ferri - Chorus: Coro del Teatro alla Scala di Milano - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
11 "Madama Butterfly! – Madama F.B. Pinkerton"
01:41 María José Siri, Bryan Hymel, Carlos Alvarez, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Bryan Hymel - Recording Engineer: Claudio Ferri - Baritone: Carlos Alvarez - Recording Engineer: Massimiliano Carraro - Chorus: Coro del Teatro alla Scala di Milano - Video Director: Patrizia Carmine - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
12 "Ed eccoci in famiglia…O Kami! O Kami!"
01:53 María José Siri, Bryan Hymel, Carlo Bosi, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Bryan Hymel - Recording Engineer: Claudio Ferri - Tenor: Carlo Bosi - Recording Engineer: Massimiliano Carraro - Chorus: Coro del Teatro alla Scala di Milano - Video Director: Patrizia Carmine - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
13 "All' ombra d'un Kekì"
01:04 Bryan Hymel, Orchestra del Teatro alla Scala di Milano, Riccardo Chailly
Tenor: Bryan Hymel - Balance Engineer: Walter Lori - Recording Engineer: Claudio Ferri - Orchestra: Orchestra del Teatro alla Scala di Milano - Recording Engineer: Massimiliano Carraro - Conductor: Riccardo Chailly - Video Director: Patrizia Carmine - Video Producer: Elena Beccalli
14 "Cio-cio-san! Cio-cio-san!"
02:46 María José Siri, Bryan Hymel, Annalisa Stroppa, Carlo Bosi, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Bryan Hymel - Recording Engineer: Claudio Ferri - Mezzo-Soprano: Annalisa Stroppa - Recording Engineer: Massimiliano Carraro - Tenor: Carlo Bosi - Video Director: Patrizia Carmine - Chorus: Coro del Teatro alla Scala di Milano - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
15 "Bimba, bimba, non piangere…Viene la sera"
05:36 Bryan Hymel, María José Siri, Annalisa Stroppa, Coro del Teatro alla Scala di Milano, Orchestra del Teatro alla Scala di Milano, Riccardo Chailly
Tenor: Bryan Hymel - Balance Engineer: Walter Lori - Recording Engineer: Claudio Ferri - Soprano: María José Siri - Mezzo-Soprano: Annalisa Stroppa - Recording Engineer: Massimiliano Carraro - Chorus: Coro del Teatro alla Scala di Milano - Video Director: Patrizia Carmine - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
16 "Bimba dagli occhi pieni di malia…Vogliatemi bene"
12:20 Bryan Hymel, María José Siri, Annalisa Stroppa, Orchestra del Teatro alla Scala di Milano, Riccardo Chailly
Tenor: Bryan Hymel - Balance Engineer: Walter Lori - Recording Engineer: Claudio Ferri - Soprano: María José Siri - Mezzo-Soprano: Annalisa Stroppa - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
Supporto 2
1 "E Izaghi ed Izanami, Sarundasico e Kami"
07:24 María José Siri, Annalisa Stroppa, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Mezzo-Soprano: Annalisa Stroppa - Recording Engineer: Claudio Ferri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
2 "Un bel dì vedremo"
04:58 María José Siri, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Recording Engineer: Claudio Ferri - Orchestra: Orchestra del Teatro alla Scala di Milano - Recording Engineer: Massimiliano Carraro - Conductor: Riccardo Chailly - Video Director: Patrizia Carmine - Video Producer: Elena Beccalli
3 "C'è. Entrate"
09:13 Carlo Bosi, Carlos Alvarez, María José Siri, Orchestra del Teatro alla Scala di Milano, Riccardo Chailly
Tenor: Carlo Bosi - Balance Engineer: Walter Lori - Baritone: Carlos Alvarez - Recording Engineer: Claudio Ferri - Soprano: María José Siri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
4 "Ora a noi. Sedete qui"
02:52 Carlos Alvarez, María José Siri, Orchestra del Teatro alla Scala di Milano, Riccardo Chailly
Baritone: Carlos Alvarez - Balance Engineer: Walter Lori - Recording Engineer: Claudio Ferri - Soprano: María José Siri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
5 "Ebbene, che fareste, Madama Butterfly"
09:55 Carlos Alvarez, María José Siri, Orchestra del Teatro alla Scala di Milano, Riccardo Chailly
Baritone: Carlos Alvarez - Balance Engineer: Walter Lori - Recording Engineer: Claudio Ferri - Soprano: María José Siri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
6 "Vespa! Rospo maledetto!"
04:37 Annalisa Stroppa, María José Siri, Carlo Bosi, Orchestra del Teatro alla Scala di Milano, Riccardo Chailly
Mezzo-Soprano: Annalisa Stroppa - Balance Engineer: Walter Lori - Recording Engineer: Claudio Ferri - Soprano: María José Siri - Tenor: Carlo Bosi - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
7 "Scuoti quella fronda di ciliegio"
05:33 María José Siri, Annalisa Stroppa, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Mezzo-Soprano: Annalisa Stroppa - Recording Engineer: Claudio Ferri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
8 "Or vienmi ad adornar"
06:54 María José Siri, Annalisa Stroppa, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Mezzo-Soprano: Annalisa Stroppa - Recording Engineer: Claudio Ferri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
9 "Coro a bocca chiusa"
02:34 Coro del Teatro alla Scala di Milano, Orchestra del Teatro alla Scala di Milano, Riccardo Chailly
Chorus: Coro del Teatro alla Scala di Milano - Balance Engineer: Walter Lori - Recording Engineer: Claudio Ferri - Orchestra: Orchestra del Teatro alla Scala di Milano - Recording Engineer: Massimiliano Carraro - Conductor: Riccardo Chailly - Video Director: Patrizia Carmine - Video Producer: Elena Beccalli
10 "Si è fatta notte"
07:27 Coro del Teatro alla Scala di Milano, Orchestra del Teatro alla Scala di Milano, Riccardo Chailly
Chorus: Coro del Teatro alla Scala di Milano - Balance Engineer: Walter Lori - Recording Engineer: Claudio Ferri - Orchestra: Orchestra del Teatro alla Scala di Milano - Recording Engineer: Massimiliano Carraro - Conductor: Riccardo Chailly - Video Director: Patrizia Carmine - Video Producer: Elena Beccalli
11 Comincia ad albeggiare
02:17 Orchestra del Teatro alla Scala di Milano, Riccardo Chailly
Orchestra: Orchestra del Teatro alla Scala di Milano - Balance Engineer: Walter Lori - Recording Engineer: Claudio Ferri - Conductor: Riccardo Chailly - Recording Engineer: Massimiliano Carraro - Video Director: Patrizia Carmine - Video Producer: Elena Beccalli
12 "Dormi amor mio…Chi sia?"
04:43 María José Siri, Annalisa Stroppa, Bryan Hymel, Carlos Alvarez, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Mezzo-Soprano: Annalisa Stroppa - Recording Engineer: Claudio Ferri - Tenor: Bryan Hymel - Recording Engineer: Massimiliano Carraro - Baritone: Carlos Alvarez - Video Director: Patrizia Carmine - Video Producer: Elena Beccalli - Orchestra: Orchestra del Teatro alla Scala di Milano - Conductor: Riccardo Chailly
13 "Io so che alle sue pene non ci sono conforti!"
03:12 Carlos Alvarez, Bryan Hymel, Annalisa Stroppa, Orchestra del Teatro alla Scala di Milano, Riccardo Chailly
Baritone: Carlos Alvarez - Balance Engineer: Walter Lori - Tenor: Bryan Hymel - Recording Engineer: Claudio Ferri - Mezzo-Soprano: Annalisa Stroppa - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
14 "Gilielo dirai?"
08:32 Annalisa Stroppa, María José Siri, Carlos Alvarez, Orchestra del Teatro alla Scala di Milano, Riccardo Chailly
Mezzo-Soprano: Annalisa Stroppa - Balance Engineer: Walter Lori - Recording Engineer: Claudio Ferri - Soprano: María José Siri - Baritone: Carlos Alvarez - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Video Producer: Elena Beccalli - Conductor: Riccardo Chailly
15 "L’amico mio mi diede per voi"
01:44 Carlos Alvarez, María José Siri, Orchestra del Teatro alla Scala di Milano, Riccardo Chailly
Baritone: Carlos Alvarez - Balance Engineer: Walter Lori - Recording Engineer: Claudio Ferri - Soprano: María José Siri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
16 "Come una mosca prigioniera"
04:17 Annalisa Stroppa, María José Siri, Orchestra del Teatro alla Scala di Milano, Riccardo Chailly
Mezzo-Soprano: Annalisa Stroppa - Balance Engineer: Walter Lori - Recording Engineer: Claudio Ferri - Soprano: María José Siri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
17 "Con onor muore"
06:58 María José Siri, Bryan Hymel, Orchestra del Teatro alla Scala di Milano, Riccardo Chailly
Soprano: María José Siri - Balance Engineer: Walter Lori - Tenor: Bryan Hymel - Recording Engineer: Claudio Ferri - Recording Engineer: Massimiliano Carraro - Orchestra: Orchestra del Teatro alla Scala di Milano - Video Director: Patrizia Carmine - Conductor: Riccardo Chailly - Video Producer: Elena Beccalli
18 Applause & Credits
08:30 Riccardo Chailly, María José Siri, Bryan Hymel, Carlos Alvarez, Annalisa Stroppa, Carlo Bosi, Coro del Teatro alla Scala di Milano, Orchestra del Teatro alla Scala di Milano
Conductor: Riccardo Chailly - Balance Engineer: Walter Lori - Recording Engineer: Claudio Ferri - Soprano: María José Siri - Tenor: Bryan Hymel - Recording Engineer: Massimiliano Carraro - Baritone: Carlos Alvarez - Video Director: Patrizia Carmine - Mezzo-Soprano: Annalisa Stroppa - Video Producer: Elena Beccalli - Tenor: Carlo Bosi - Chorus: Coro del Teatro alla Scala di Milano - Orchestra: Orchestra del Teatro alla Scala di Milano
dettagli brani


c: text/html

text:
Chini seus
Su giornali
Nàsciu in su 2010, IlMinuto notizie Mediterranee est su primu giornali online in sardu e in italianu. Sa punna sua est contai s’àtera Sardigna: sa de is assótzius e de is initziativas sotzialis, de is disterraus, de is sardus in su mundu e de is chi bivint in s’ísula, de sa cultura, de sa política bívia comenti un’impignu civili e de s'amparu de s'ambienti e de is animalis.
Liberu de acàpius cun editoris incómodus, IlMinuto tenit s'iscopu de mudai su muru de s'informatzioni atamanada.
Chini ligit at a podi acostai a un'informatzioni ladina e pretzisa, agiornada de su lùnis a su sàbudu. Su ligidori at a podi pigai puru parti a su traballu de su giornali, fadendi connosci acuntèssias e apuntamentus, mandendi fotografias, notas e comunicaus. Sa genti at a ligiri is novas de sa diri e at a podi consultai s’archìviu.
Su sardu: una lìngua normali
Comenti at iscritu Antoni Gramsci, "sa Grammàtica normativa iscrita cumportat [...] sèmpiri un'iscèberu, un'incarreramentu culturali". Po custu, comenti afirmat Arrigo Castellani, s'iscèberu nostru s’est orientau a su sardu de s'impreu normali.
Sa duplicadura de testus e immàginis
Su resumu, su mentovu o sa duplicadura de testus o de bìculus de testus funt disciplinaus de sa lei po su diritu de autori n.633 de su 1941. Sa duplicadura de immàginis e vìdeos est disciplinada de s’artìculu 70 de sa mantessi lei.

robotstxt: allowed

filter: keep


text:
Heiligenlexikon-1858: Portus, S.
Pierer-1857: Portus [1] · Portus [2] · Pythangĕli portus · Pisanus portus · Luguidōnis portus · Magnus portus · Monoeci portus · Venĕris portus · Vesci portus · Victorĭae Juliobrigensĭum portus · Trutulensis portus · Sigensis portus · Syracusănus portus · Trajanus portus · Atheniensium portus · Augusti portus · Brivātes portus · Argous Portus · Acheorum portus · Achillis portus · Alexandri portus · Itĭus portus · Julius portus · Lauretānus portus · Isĭdis portus · Delphīni portus · Favonii portus · Hercŭlis portus


text:
Cun sa zona bianca e su Covid unu pagu prus a tesu, sa Sardigna proat a torrare a sa normalidade, a comente fiat prima de sa pandemia. Dda pensat a sa pròpiu manera s’Arst, sa sienda de trasportos pùblicos locale, chi bolet torrare a ativare is cursas su Treninu birde, su trenu antigu prus de unu sèculu chi dae annos est impreadu comente servìtziu turìsticu.
S’idea est cussa de ammentare su biàgiu comente ddu biviant is istràngios chi arribaiant in Sardigna in s’Otighentos. S’esèmpiu prus craru nos dd’at lassadu s’iscritore inglesu Lawrence cun su libru ‘Biàgiu in Sardigna’. E difatis su trenu impreadu est de su 1913. Si tratat de sa carrotza Bauchiero fraigada in Itàlia, prus pretzisamente in is Officine Bauchiero piemontesas, e carrat 42 passigeris. In is annos ’90 est istada restaurada. Est su matessi trenu in su cale in su 1921 aiat biagiadu in sa tertza classes su famadu iscritore D.H. Lawrence, chi posca at descritu s’esperièntzia sua in su libru “Mare e Sardigna”.
Sabàdu e domìniga 20 e 21 de custa chida sunt prevìdidos bator biàgios diferentes sighende pròpiu is tapas chi aiat fatu Lawrence. Cras si cumentzat tra Casteddu e Mandas, is matessi carrotzas istòricas, posca, àteros tres biàgios a martzu: domìniga 21 tra Mandas e Làconi e, in sa matessi die, tra Macumere e Bosa, mentras domìniga 28 est prevìdidu un’àteru biàgiu tra Mandas e Seui. In mesu a paesàgios ispantosos, is biàgios sunt a nùmeru cungiadu cun una disponibilidade de postos limitada a su 50 pro chentu.
Dae su mese de abrile is biàgios ant a interessare fintzas is àteras lìnias turìsticas de s’Arst: su calendàriu cumpletu est disponìbile in su giassu www.treninoverde.com, mentras pro s’achistu de is billetes est possìbile imbiare una lìtera a s’indiritzu treninoverde@arst.sardegna.it.
Atividade realizada cun su contributu de sa Regione Sardigna – Imprentas 2020-2021. Lr 22/2018, art. 22
Attività realizzata col contributo della Regione Sardegna – IMPRENTAS 2020-2021. LR 22/2018, art. 22


text:
Fanum Sancti Antonii Calantiani
Vide etiam paginam discretivam: Fanum Sancti Antonii (discretiva)
Locus: 40°59′31″N 9°18′6″E
Numerus incolarum: 1 502
Zona horaria: UTC+1, UTC+2
Situs interretialis
Gestio
Geographia
Territoria finitima: Arsaghena, Calantianus, Luris, Tertis, Olbia
Fanum Sancti Antonii Calantiani (alia nomina: Fanum Sancti Antonii Gallurensis) (Italiane: Sant'Antonio di Gallura; Sardice: Sant'Antòni'e Calanzànus / Sant'Antoni de Calanzanus) est oppidum Italiae et municipium, in Regione ac insula Sardinia, in Provincia Sacerensi ac in Gallura historica ac geographica terra, situm. Incolae Antonienses appellantur.
InsigneRecensere
GeographiaRecensere
- Gallura (terra),
Municipia finitimaRecensere
Nexus interni
- Sardinia (regio),
- Provincia Sacerensis,
- Gallura (terra),
- Olbia ac Templum (urbes),
- Municipium Italiae.


text: I Lombardi alla prima crociata, IGV 14, Act I: "Oh nobile esempio!" (Coro, Pagano, Arvino, Giselda, Viclinda, Pirro)Orchestra Sinfonica Di Torino Della Rai, Fulvio Vernizzi, Coro di Torino della RAI, Plinio Clabassi, Aldo Bertocci, Magda Laszlo, Lucilla Udovich & Ivan Sardi I Lombardi alla prima crociata, IGV 14, Act I: "Or s'ascolti il voler cittadino!" (Il Priore, Arvino, Viclinda, Griselda, Pirro, Coro)Orchestra Sinfonica Di Torino Della Rai, Fulvio Vernizzi, Alfredo Nobile, Aldo Bertocci, Lucilla Udovich, Magda Laszlo, Ivan Sardi & Coro di Torino della RAI


text:
1Constituimus et ordinamus qui sos carradores et ogna atera persona c’at andari et dugher bois in biagiu siant tenudos de los torrare assas iuas et dari·llus in manu dessos boynargius c’ant gardare et paschire cussa iua, a dognia hora c’ant torrare dae biagiu, o de die o de nocte qui torrarint. 1Et /23v/ si cussos carradores et persones c’ant torrare dae biagiu ispaciant sus boes c’ant iughere, senza illos iungere assa iua secundu qu’est narrado de supra, et acaptarint·si·ndi alcunos de cussos boes spaciados in vignas over in ortos ch’eserent bene coniadus, secundu ch’est ordinado, sos pobillos de custas vignas, ortus o armentargios o famigialis issoro illos deppiant te‹n›ne et dari·llos in manu dessu curadore dessa villa. 3Et issu curadore siat tenudu de los retinere pro su rennu et mandare·llos incontinenti assa corte nostra. 4Et si incontinenti ciò non fagherit su curadore, et isso officiali maiore inde avirit clamu et provarit·si·llu, siat·inde condempnadu su curadore et paghit per ogna bolta qui l’at esser provadu soldos .c. 5Et si per aventura cussos boes qui sunt narados de supra non si ’llos poderent tenne in sas vignas et in sus ortos, sos pobillos de cussas vignas et ortos inde deppiant lamentari assos pobillos de cussos boes, daenanti de cussos hominis dessa villa duas boltas, dando·lis at intendere assos pobillos de cussos boes, in presentia de cussos hominis dessa villa, de chiteu pilu et chiteu boes ant avire achatadu in sas vignas et in sos ortos issoro. 6Et dae c’ant avire factu cussos duos clamos, si bie ’ndi achatant plus de cussos boes qui s’ant esser lamentados, ochiant·bie·llu. 7Et simigiantimenti si intendat et deppiat·si faghire quando de cussos boes qui sunt narados de supra s’ant agatare in sos lavores dae ssa prima die de marzu inanti. 8Et de atero apressu de damnu qui fagherint cussos suprascriptos boes in vignas et in ortos et in lavores non si ’ndi deppiat faghere nen intendere·llu a chertu qui ’nde bolerent mover.
113.1. Constituimus et ordinamus] Constituimus er ordinamus
113.1. carradores] curadores
113.2. carradores] curadores
113.2. ispaciant sus boes c’ant iughere senza illos iungere assa iua] ispaciant sus boes c’ant iungere senza illos iungere assa iua
113.2. te‹n›ne] tene
113.4. clamu et] clamu er
113.8. suprascriptos] secundos


text:
So timinde chi in chelu malumores (de Bruno Agus)
So timinde chi in chelu malumores
bi at a tenner tra santas e santos.
Si sos poetas improvisadores
non lis poden ocannu render vantos.
Ca su virus sos organitzadores
de sas festas frimadu at totu cantos.
Versos de fide, lodes e onores
dae totu sas piatas che sun frantos.
Ocannu amada Vergine Maria,
cun su Messia caru fizu tou
e sos ch'in chelu an sa cadrea 'e oro.
S'improvisada sarda poesia,
finas a fagher sos palcos a nou
bos cantan solamente cun su coro.
Bruno Agus
Irgoli-Gairo


text:
Zabid
Zabid (in arabu: زبيد) est unu tzitade de su Yemen chi contat 23.000 abitantes. Sa tzitade est una de sas pius antigas de su Yemen edd'est istada capitale dae su XIII a su XV seculu e in pius fit unu centru de riferimentu pro su mundu arabu e mussulmanu devidu pro sa mazore parte a sa famada Universidade de Zabid chi fit appuntu unu entru de educatzione islamica.
In dies de oe Zabid est a banda dae sas areas de iviluppu intelletuale e economicu de su Yemen contemporaneu.
De sa tzitade antiga si podet ancora ammirare sa Moskea manna chi est su monumentu pius importante de sa tzitade, avantzos de s'Universidade e sos avantzos de sas muraglias cun sas battor jannas. Zabid est istada declarada dae s'UNESCO Patrimoniu de s'Umanidade e dae su 2000 est istada inserida in s'elencu de sos patrimonios de s'umanidade in perigulu.


text:
Su faeddu “gènere cinematogràficu” s’impitat pro nos agiuare a distìnghere sas castas diferentes de film cunforma a s’istòria chi contant, a su logu e a su tempus cando custa acuntesset, a sa manera chi ant fatu su film, etc. Paritzas bortas benit male a apostivigare sas diferèntzias intre sos diferentes gèneres.
Una prima distintzione est cussa intre de curtzumetràgios e longumetràgios. Sos curtzumetràgios fiant ispainados meda a tempos de su cìnema mudu e galu oe sunt una piataforma impreada dae sos registas chi sunt esordende e a sas formas noas de espressada. Segundu su chi narat s’Academy of Motion Picture Arts and Sciences, unu curtzumetràgiu est “unu film cun una dura aguale o prus curtza de sos 40 minutos, incluidos sos tìtulos de conca e de coa”. A sos film cun una dura majore a sos 40 minutos los mutint duncas longumetràgios. Faeddende de gènere, un’àtera distintzione de importu est cussa intre film documentàrios e film de fintzione. Sos documentàrios tirant cara a sa descritzione de sa vida e de sa realidade gasi comente sunt, sena mudaduras mannas. Sos film de fintzione, intamas, imbentant una realidade alternativa, unu mundu immaginàriu. Ma custu mundu immaginàriu podet èssere creadu in maneras diferentes, dende vida a paritzos gèneres diferentes de fintzione. Sas comèdias, pro nàrrere, chircant de nos fàghere rìere cun personàgios ispassiosos e acuntèssidas còmicas, sos film drammàticos impitant personàgios realìsticos e faeddant de temas chi sunt acapiados a su mundu emotivu, sos film de atzione prus a prestu tenent protagonistas chi faghent atziones de arriscu e chi sunt in mesu de peleas, fuidas e àteras acuntèssidas disisperadas, sos film horror chircant de assustare o de isprammare su pùblicu cun sa suspense, violèntzia e efetos isciocantes, sos film de fantasièntzia nos giughent in logos e tempos diferentes de s’universu nostru o de àteros mundos, mentras in sos musical sas cantzones sunt una parte manna de s’istòria.
Cunforma a sas miradas diferentes, s’allistada de sos gèneres e de sos sutagèneres diat pòdere èssere meda prus longa. Unos cantos gèneres pro de beras arribant dae sa crobadura de gèneres diferentes. Unu thriller, pro nàrrere, podet tènnere unos cantos elementos de sos film de atzione, mancari si a fitianu sas caraterìsticas suas prus nòdidas sunt sa suspense, sa tensione e s’emotzione. Su melodramma assimìgiat a sos film drammàticos, ma sos personàgios e sa trama sunt prus intensos pro cajonare in sos ispetatores reatziones emotivas prus fortes. Sos film fantasy assimìgiant a cussos de fantasièntzia, ma a s’ispissu tenent elementos màgicos, mìticos e ispantosos chi a fitianu non sunt presentes in sa fantasièntzia.
A banda de sa distintzione intre de sos gèneres cinematogràficos diferentes, in sos annos ’50 unos cantos espertos frantzesos de cìnema aiant batidu su cuntzetu de autorialidade. Segundu sa teoria issoro, unos cantos film sunt piessinados non tantu dae sa chistione de apartènnere a unu gènere distintu, ma dae sa mirada de su regista che a autore de su film. Mancari chi su cìnema est unu traballu de équipe chi tenet bisòngiu chi bi leent parte paritzas figuras professionales, segundu custa teoria unos cantos registas tenent unu istile personale chi piessinnat prus de cale chi siat àtera cosa su ghetu de su film.
Finas a como amus chistionadu de paritzas castas de film cunforma a su gènere e a sos registas, ma s’istile de unu film podet èssere piessinnadu finas dae su logu in ue lu faghent. Tando una de sas distintzione prus de importu est cussa intre de su cìnema europeu e su cìnema de Hollywood. A seguru bi sunt ecetziones, ma pro su prus sos espertos cuncordant narende chi mentras sos registas europeos cunsiderant su cìnema una forma de arte, Hollywood lu bidet che a una forma de istentu, a tales chi sa matessi istòria si podet contare in maneras diferentes de su totu a segunda chi su film l’apant fatu in Europa o in Amèrica. Pro esempru, si in su cìnema de Hollywood a unu atentadu lu descrient suta sa mirada de s’atentadore chi est fuende dae sa politzia, unu regista europeu diat pòdere seberare intamas de descrìere sas vìtimas, sas famìlias e sa vida issoro a pustis de s’atentadu.
A fitianu sos film europeos contant sa sotziedade e sa realidade in ue bivimus. Chie defensat su cìnema europeu a bias narat chi sos film de hollywood siant tropu prevedìbiles, gasi comente ammostrat su nùmeru semper prus ismanniende de remake e de sequel chi bi sunt como in sas salas. Segundu issos Hollywood non produet 400 film a s’annu, ma petzi unu film cun 400 tìtulos diferentes. Chie defensat su cìnema de Hollywood narat intamas chi cussos film sunt prima de totu una forma de istentu e chi si si cheret espressare unu parre o unu messàgiu si podet fàghere iscriende unu artìculu o unu lìberu, sena bisòngiu de fàghere unu film.
Bi sunt paritzas ecetziones, ma generalizende si podet nàrrere chi a s’ispissu su cìnema europeu nos ammostrat sa vida gasi comente est, mentras cussu de Hollywood nos l’ammostrat gasi comente diat pòdere èssere.
A seguru su cìnema esistit a foras de s’Europa e de sos Istados Unidos, pro esempru in Africa e in Asia. O in “Bollywood”, comente mutint s’indùstria cinematogràfica indiana prus famada. Cussa de Bollywood (in ue sa B indicat sa tzitade de Bombay, chi la tzèrriant finas Mumbai) est un’indùstria cinematogràfica manna meda a produet belle 800 film a s’annu, a su dòpiu de Hollywood. Su cìnema indianu est semper istadu de importu giai dae sos primos film mudos de sos ingitzos suos, ma dae su comintzu de su de 21 sèculos e devenidu populare meda finas in Paisos che a sa Britànnia Manna. Sos film de Bollywood tirant a contare istòrias familiares in ue unu pitzocu connoschet a una pitzoca, sos duos s’innamorant e depent posca batallare pro chi sos babos e sas mamas lis torrent su eja. A s’ispissu bi sunt elementos romànticos, costùmene cun colores isprammados, nùmeros de cantu e de ballu.
Una distintzione chi non pertocat su logu in ue unu film est fatu est cussa intre cìnema de sas domos de produtzione mannas e cìnema indipendente. Sos film de sas domos de produtzione mannas a s’ispissu resessint a otènnere resursas finantziàrias dae investidores privados, pertocant a troupes mannas, tenent a disponimentu professionistas e atretzaduras caras e podent intrare in logos chi sunt a tesu pro girare sos esternos. Sos registas chi faghent film indipendentes, intamas, a s’ispissu depent agatare àteras maneras pro otènnere finantziamentos e a bortas tenent a disponimentu petzi troupes e atretzaduras pagas. Sas domos de produtzione mannas a s’ispissu tenent finas sotziedades de distributzione de sos film issoro, mentras sos film indipendentes prus a prestu leant parte a sos festival cinematogràficos pro si fàghere connòschere dae sos distribudores.
A fitianu sos festival cinematogràficos sunt eventos annuales chi presentant film in una o prus sedes, belle semper in una tzitade ebbia o in una regione. Podent èssere prus o mancu ispetzìficos, mirende a gèneres, registas, argumentos, etc. piessinnados. Sos festival cinematogràficos prus famados sunt cussos de Venètzia, Cannes, Berlino e Toronto, ma como chi est como bi nde sunt belle 3.000, su 70% de custos los faghent in Amèrica de su Nord.


text:
S’Assòtziu “Àndala noa” at ammaniadu unu cuncursu de ideas pro una campagna de sensibilizatzione pro s’impreu de sa limba sarda in sas comunicatziones chi pertocant su rispetu de s’ambiente e de sos benes comunes.
Sos interessados diant dèpere registrare unu vìdeo de unu minutu, faeddende in sardu, intre unu de custos àmbitos:
- respetu pro s’ambiente: fogos;
- respetu pro s’ambiente: àliga peri sas manchinas e discàrrigas abusivas;
- respetu pro s’ambiente: àliga in sas plajas e in mare.
Pro àere prus informatziones sos interessados podent iscarrigare s'avisu.
Iscadèntzia: 15 de su mese de trìulas
SI ISTIMAS SA SARDIGNA, FAGHE·TI TESTIMONIAL PRO SA TERRA TUA!


text:
Definitzione Definitzione
Sinònimos e contràrios Sinònimos e contràrios
Maneras de nàrrere Maneras de nàrrere
Frases Frases
Sambenados e Provèrbios Sambenados e Provèrbios
Terminologia iscientìfica Terminologia iscientìfica
Ètimu Ètimu
Tradutziones Tradutziones
étnicos:
generales:
A./c.
S’istedhu * in d-una variante o sinónimu inditat in cale de custos est posta s’etimologia; in s’etimologia narat chi cussa est s’etm. suposta.
scaviài , vrb: iscabiare*,
scavitai Definitzione
mòvere a iscutuladura a una parte e a in artu is corros (nau de is boes) o is sannas (nau de is sirbones, de is porcos); nau de ccn., iscutulare sa conca po si ndhe tròchere is pilos pendhendho in cara; sedatzandho cosa, mòvere sa canistedha a cropu, a molinadura e unu pagu a inartadura
Sinònimos e contràrios
incorrare,
isconchinare,
scemiai
/
scedassai
3.
sa símbula benit passada in su palini scavitendidedhu e ispalinendi po nd'iscerai su podhinedhu.
scaviài 1 , vrb Definitzione
sonare is campanas a iscàviu, a ora meda, fintzes po dannu
Sinònimos e contràrios
arrempicai,
strichillonai
Ètimu
srd.


text:
Is scuadras de s'Eccellenza torra in campu domìnigu po sa primu giorronada de su campionau
Copa Italia: is de su Taloro bincint in Nùgoro, is de s'Ilva faint cincu gol a is de su Poltu Ridundu; su Gùspini nci ghetat aforas sa Villacidrese
Eus giai chistionau, in s'artìculu chi est bessiu aforas pròpriu sa cida passada, de cantu su mesi de Cabudanni siat de importu mannu meda po is fainas e is atividadis de sa genti, a su mancu innoi in Sardìnnia: est in custu mesi, difatis, chi torrant a partiri totu is trabballus me is campus e me is satus, est a nai po su chi pertocat sa messarìtzia, po nd'arremonai una, ma ballit puru po is scolas, cun d-una biga manna de piciochedhus chi funt giai prontus po torrai a incumentzai cun is studius, e isperaus chi potzat essi un annu bonu po totus issus o, a su mancu, un annu prus bonu de su chi si ndi seus lassaus a is pabas, est a nai su de su duamilla e binti, poita su Covid e mescamente totu is leis e is règulas chi is de su Guvernu nd'ant depiu pesai po circai de cumbati su spaniamentu de sa mobadia (si ddas arregodaus beni...) ant ghetau a fundu 'e susu (cumenti si narat in bidha mia) sa fida de is cristianus de mesu mundu, cun cidas e cidas passadas tupaus in domu e cun totu is atividadis serradas. Impari a is fainas e a is trabballus me is campus e me is scolas, torrant a partiri puru is campionaus e is partidas po is diletantis, chi est sa chistioni de importu prus mannu po su chi pertocat su giassu de su Diario Sportivo: mancai is scuadras s'iant ancora circhendi de cuncodrai is rosas cun is ùrtimus corpus in su mercau, po sa stagioni chi est brintendi, est giai tempus de chistionai de is primus resultaus, cun is scuadras de s'Eccellenza chi pròpriu custu domìnigu passau funt torradas in campu po giogai sa partida de sa torrada de sa primu bessida de sa Copa Italia; is dexiotu scuadras chi ant a curri me in sa lista de s'Eccellenza ant a giogai puru domìnigu chi benit, est a nai su doxi de su mesi de Cabudanni, cun sa prima bessida de su campionau nou. E duncas, po una borta, circaus de no perdi tropus tempus avatu de chistionis filosoficas, dha sas tzerriaus diaici, poita de nobas de sighiri e contus de torrai a contai nci ndi funt una biga manna, e duncas parteus a arrexionai apitzus de is partidas chi si funt giogadas custu fin'è cida passau. Is primus chi funt cabaus in campu, de totu sa truma manna de scuadras de s'Eccellenza, funt stètius cussus de su Castiadas, chi funt andaus a giogai in domu de is àrthanesus de s'Idolo, sabudu passau, est a nai su cuatru de su mesi de Cabudanni. Is nieddus-birdis, sighius de Virgilio Perra, partiànt cun afrodhiu mannu, fadendi su contu chi sa primu partida si fiat serrada cun su resultau de tres a zeru po is sarrabesus, ma is piciocus de Mario Masia nc'ant provau in dònnia modu a torrai a oberri sa chistioni. Sa partida, a nai sa beridadi, est incumentzada giai mes'ora prus a tradu de su chi depiat, po crupa de sa nèbida chi nci fiat in su campu, e giai giai is duas scuadras no arrannesciànt a biri sa bòcia e is portas, ma a sa fini s'arbitru, Marco Casula de Otieri, at potziu donai su permissu po fai partiri sa batalla, cun is meris de domu chi apustis feti de dexi minudus de giogu, ant pigau unu pau gràtzias a su tiru, bellu e forti meda, scutu de Nieddu, ma is de su Castiadas no funt abarraus a castiai is aversàrius e ant arrespustu subitu cun su gol fatu de s'argentinu Mauricio Villa chi, tra is atras cosas, iat giai fatu su trabballu su (est a nai su gol) in sa primu partida puru, giogada otu diis fai a su campu de s'Annunziata. A sa mes'ora, is de su Castiadas fiant acanta de fai su segundu gol puru, cun Melis chi, arribbau totu solu solu contras a su portieri de is de domu, Loi, scudit sa bòcia contras a su pau; apustis nci provat torra Villa, ma Usai sarvat is suus. In su segundu tempus su Castiadas circat de artziai sa conca e ndi ingollit su gol chi ballit po su paregiu gràtzias a sa giogada de Alessandro Manca, po s'unu a s'unu, ma is de su Castiadas bolint binci puru sa segunda partida de s'annu e nc'arrannescint cun su tiru scutu, ancora, de Mauricio Villa, chi est stètiu unu de is giogadoris chi ant giogau mellus tra totus cussus chi nci fiant in campu. Sa di avatu, intzandus, est tocau a totus is atras catodixi scuadras torrai in campu po sa segunda bessida de sa Copa Italia, e is spantus funt stètius medas. Parteus duncas de is cincu gol chi is meris de domu de s'Ilva de La Maddalena ant fatu a is allenus de su Poltu Ridundu, cun is piciocus sighius de Simone Marini chi fiant arrannescius a serrai sa primu partida cun sa bìncida po duus a zeru ma no funt stètius bonus a difendi su chi iant allogau. Is meris de domu, intzandus, si funt gosaus su domìnigu togu meda, e sa partida de oru, dhi naraus diaici, giogada de Tapparello, chi at fatu tres de is cincu gol. Is atrus duus gol, intzandus, funt stètius fatus de Aiana, cun d-unu tiru de is undixi metrus, e de Pisano, unu piciochedhu giòvunu chi est fadendi a biri a totus cantu est forti, torra apustis de is campionaus togus meda chi nd'at pesau me is annus passaus. Domìnigu de prexu mannu in domu de s'Ossese puru, cun is biancus-nieddus chi, apustis de s'unu a zeru bodditu in sa primu partida, chi balliat po s'andada, ndi pesant atru cuatru gol, in domu cosa insoru, contras a is tattaresus de su Li Punti: duus gol funt de Chelo, is atrus portant is firmas de Madeddu e de Sabino. Totu beni puru po is de su Ilartzi, chi apustis de su duus a zeru aciapau in sa primu bessida, in domu de is de su Bosa, bincint puru in sa partida chi balliat po sa torrada e sighint a curri po sa Copa Italia, gràtzias a su tres a unu pesau me is noranta minudus de giogu: is meris de domu nci ghetant sa partida in s'arrastu giustu gràtzias a su gol fatu de Atzei, apustis nci pentzant Cossu e Doukar a ndi pesai su duus e pruschetotu su tres a zeru. De Cabiddu, gràtzia a unu tiru de is undixi metrus, nd'arribbat sa giogada chi ballit po su gol de su tres a unu po is strangius. Unu de is resultaus de importu prus mannu est stètiu, custu est pagu ma est seguru, su duus a zeru chi is de su Taloro de Gavoi ant scutu apitzus de is meris de domu de sa Nuorese: is duus gol fatus de Littarru ndi furriant a fundu 'e susu s'unu a unu bessiu aforas in sa partida de s'andada; po sa Nuorese, duncas, nd'arribbat giai su primu disprexei mannu de sa stagioni noba. Cussa tra is de su Gùspini e is campidanesus de sa Villacidrese de Biddaxidru fiat una de is partidas de importu prus mannu, cun is duas scuadras chi iant giai bintu sa batalla contras a is de s'Arbus e si giogànt, in noranta minudus, sa possibbilidadi de sighiri a curri in sa Copa Italia. Is meris de domu iant bintu sa primu partidas contras a is de s'Arbus po cuatru a zeru, invècias is de sa Villacidrese iant bintu, po ses a unu, sa partida contras a s'Arbus de mercuis passau, est a nai sa primu dì de su mesi de Cabudanni. A fai festa manna, duncas, funt is meris de domu de su Gùspini, chi ant bintu sa partida po unu a zeru, gràtzias a su gol fatu de Bruno Bravo. No funt invecias bastaus atrus noranta minudus a is campidanesus de su Muristeni e a is castedhaius de sa Ferrini po decidi calli de is duas scuadras depessit andai ainnantis in sa cursa po sa Copa Italia; difatis sa primu partida si fiat serrada cun su resultau de unu a unu, diaici cumenti sa partida de sa torrada, cun su gol fatu de Fangwa po is meris de domu, sighius de Manunza, cun is castedhaius chi ant arrespustu cun sa giogada de Argiolas, chi est arrannèsciu a portai torra is contus in su unu a unu. Is cosas no funt cambiadas fintzas a su de noranta minudus, e diaici, si cumprendit beni su poita, funt serbius is tirus de is undixi metrus, cun is meris de domu chi nd'ant intzertau cincu, contras a is tres gol fatus de is allenus. Apustis de su zeru a zeru pesau in sa primu partida, chi balliat po s'andada, is de su Sant'Aleni de Cuartu ant trebau, dhi naraus diaici, is asseminesus de sa San Marco, cun su resultau de cincu a zeru: is gol funt stètius fatus de Merella, Sitzia, Pilosu e Mboup, chi nd'at fatu duus. Is scuadras chi ant a sighiri a curri po ndi cassai sa Copa s'ant a atobiai torra su ses e su binti de su mesi de Làdamini po su segundu turnu de partidas, chi ant a biri is niedhus-birdi de su Castiadas contras a is de su Sant'Aleni de Cuartu; is de su Gùspini si d'ant a depi biri contras a is campidanesus de su Muristeni; is de s'Ilvamaddalena ant a depi giogai contras a is biancus-niedhus de s'Ossese; is de su Ilartzi, invecias, ant a giogai contras a is de su Taloro. Tra is prus prexaus, nc'est de seguru s'allenadori de su Gùspini, Fabrizio Carracoi, chi si gosat s'unu a zeru bodhitu de is piciocus cosa sua in sa bessida contras a una scuadra forti cumenti sa Villacidrese de Biddaxidru, chi nd'arribbat, tra is atras cosas, apustis de su cuatru a zeru scutu apitzus a is de s'Arbus in sa primu bessida de sa stagioni noba. «Seu prexau, e meda puru, po cumenti funt andadas is cosas: sa partida contras a is de sa Villacidrese est stètia bella e tostada, ma si dhu aspetastus. Seu prexau puru de sighiri a andai ainnantis in sa Copa, poita custu m'at a permìtiri de donai sa possibbilidadi a chini giogat prus pagu de is atrus de cabai in campu po prtidas, no si dhu podeus scaresci, de importu mannu». Carracoi apustis scoviat: «Is de sa Villacidrese teniànt duus resultaus bonus po sighiri a andai ainnantis (est a nai sa bìncida e su parègiu ndr), nosu peròu eus agatau su gol, bellu, mèritau e togu meda, chi s'at fatu binci sa partida. Is piciocus mius funt stètius bravus, poita aranti teniant una scuadra forti e tostada, cun giogadoris chi funt costumaus a binci e a giogai partidas de importu; seu seguru chi imoi ant a fai unu campionau togu e bellu». Carracoi serrat cun duus fuedhus po Bruno Bravo, chi at fatu su gol chi ballit po sa bìncida de sa partida. «Dhu eus pigau isperendi chi si potzat agiudai a mellorai, pruschetotu po su chi pertocat s'atacu; est unu giogadori chi agiudat meda sa scuadra e is cumpangius, at giai fatu duus gol me is primus duas bessidas e imoi totus isperaus chi potzat sighiri a fai su trabballu sù». Is scuadras de s'Eccellenza duncas, cumenti eus giai arremonau, funt giai totus prontas po cabai in campu po sa primu giorronada de su campionau nou, esta nai su de su duamilla e bintunu \ duamilla e binti-duus, chi at a partiri pròpriu domìnigu chi ndi benit, su doxi de su mesi de Cabudanni, cun sa partida tra is de sa Nuorese de Nùgoro e is castedhaius de sa Ferrini chi est giai sa primu batalla de importu mannu, pruschetotu poita is duas scuadras ndi funt giai bessidas aforas de sa cursa po sa Copa Italia e ant a bolli artziai impressi sa conca e regalai a is tifosus cosa insoru sa primu bìncida. S'ùrtima giorronada de su campionau, invecias, s'at a giogai su sabudu de Pascamanna, est a nai su sexi de su mesi de Abrili, cun sa batalla tra scuadras de su Campidanu, Gùspini e Villacidrese, chi est stètia, e dhu scieus poita nd'eus chistionai pròpriu imoi, puru sa partida de sa Copa de domìnigu passau. Is de s'Eccellenza ant a cabai in campu puru aintru de sa cida, partendi de s'ùrtimu mèrcuis de su mesi de Cabudanni, est a nai su binti-noi, cun sa partida tra is de s'Ossese e is de sa Nuorese chi parit giai una de cussas de importu prus mannu, cun s'allenadori nou de is nùgoresus, Giuseppe Cantara, chi at a torrai a giogai contras a sa scuadra becia cosa sua, in cussa chi po tres annus de sighiu est stètia sa domu cosa sua, in Ossi. Sa segunda bessida aintru de cida at a essi in dì de festa, s'otu de su mesi de Idas, cun sa partida tra is de su Castiadas e is de su Gùspini chi si parit giai una de is prus togas de sighiri. Fintzas a su trintunu de su mesi de Làdamini, intzandus, po otu bessidas, is partidas ant a incumentzai a is cuatru de su megama; apustis, is partidas ant a incumentzai a is tres de su megama, e custu fintzas a su binti-seti de su mesi de Martzu, candu is partidas ant a torrai, po cuatru bessidas, a incumentzai torra a is cuatru. Is partidas chi ant a balli po s'andada ant acabbai su dexianoi de su mesi de Idas, ma is giogus po s'Eccellenza ant a torrai a partiri su trinta de su pròpriu mesi, sa dì ainnantis de s'ùrtima dì de s'annu, est a nai de custu duamilla e bintunu chi isperaus potzat essi prus druci de su duamilla e binti. Sa primu partida chi is scuadras de s'Eccellenza ant a giogai in s'annu nou at a essi in dì de festa, torra, su ses de su mesi de Gennàrgiu, est a nai sa dì de sa Befana, cun is batallas tra Villacidrese de Biddaxidru e Castiadas, e tra is castedhaius de sa Ferrini e is de s'Ossese, chi ant a balli, e meda puru, po sa cursa a is primus postus de sa lista. Po sa primu giorronada, intzandus, is de su Bosa ant a arriciri in domu cosa insoru is de su Castiadas; is de s'Asseminese si d'ant depi biri contras a is de su Idolo de Arthana; is de su Ilartzi ant a giogai contras a is allenus de su Taloro de Gavoi; is de su Gùspini ant a circai is primus tres puntus de sa stagioni noba in sa partida in domu contras a is de su Poltu Ridundu; is campidanesus de su Muristeni si d'ant a depi biri contras a is cuartesus de su Sant'Aleni; is nùgoresus de sa Nuorese, invecias, ant a circai de artziai sa conca, apustis de su primu disprexei mannu de sa stagioni noba, in sa partida, chi parit giai tostada e bella meda, contras a is castedhaius de sa Ferrini. Po s'Arbus, invecias, nc'at a essi sa partida in domu de is de su Budune; is de s'Ossese ant a arriciri is de s'Ilvamaddalena, mentre a Biddaxidru nd'ant arribbai is tattaresus de su Li Punti, po giogai, est craru, contras a is de sa Villacidrese. Pròpriu is campidanesus, apustis de is ses gol fatus in sa bessida contras a is de s'Arbus, nd'ant giai bodditu, d'eus giai arremonau, tra is atras cosas, sa primu bussinada de sa stagioni noba (dhi naraus diaici...), cun sa partida perdia contras a is de su Gùspini, chi diaici ant a sighiri a andai ainnantis in sa Copa. Po s'allenadori de is cidresus, Matteo Congia, su benidori peròu iat a podi essi ancora bellu e druci. «Sciestus beni — scoviat Congia apustis de sa segunda bessida po sa Copa Italia — chi podestus binci, ma puru perdi, sa partida po un errori, e diaici funt andadas is cosas: nosu eus tentu duas ocasionis po fai su gol ma no nci seus arrannescius; issus invecias ant intzertau sa giogada giusta, mancai su tiru de sa bandieredha chi at fatu nasci su gol, de cussu chi m'ant nau is giogadoris cosa mia, fortzis fortzis mancu nci fiat. Seus andaus a Gùspini cun sa bidea de binci sa partida — sighit a contai Congia — ma no tengiu nudha de strunciai a is giogadoris cosa mia; eus circau fintzas a sa fini, fintzas a s'ùrtimu minudu de cassai su gol de su parègiu, ma no nci seus arrannescius. De su restu, si depeus arregodai chi eus giogau duas partidas in cuatru diis, chi no est facili, pruschetotu candu sa stagioni est incumentzada de pagu e tenis me is cambas pagu diis de trabballu». Domìnigu peròu torrat a partiri su campionau: «Eus circau de cassai s'Eccellenza po duus annus de sighiu, in campu — contat Congia — ma s'afrodhiu nc'est sèmpiri stètiu, puru candu festus in Promotzione e in Primu Categoria. Scieus beni chi eus cuncodrau una rosa forti, bella e toga, cumenti eus fatu me is ùrtimus annus, est berus, cun giogadoris chi connoscint beni custu campionau e d'ant giai bintu puru e podint agiudai totus is atrus, mescamente is chi mancai funt impari a nosu de is tempus de sa Primu Categoria e po custu tenint prus pagu esperièntzia, ma po imoi no podeus fai contus: eus a biri a sa fini de is giogus innoi eus a essi lòmpius. Po imoi intzandus no podeus fai atru chi sighiri a trabballai, poita seu cunvintu de su fatu chi is prexus, e is bìncidas, ant a lompi chitzi, mancai giai de sa partida de domìnigu chi benit, contra a is de su Li Punti».
Attività realizzata col contributo della Regione Sardegna. IMPRENTAS 2020-2021. LR 22/2018 art. 22


text: MAMUJADA. Custu sàbadu s'ant a tènnere duos addòbios ordingiados dae su “Sòtziu Tenores Sardigna”. Sighende s'àndala sestada dae sos primos duos (su de Tiesi e su de Pasada) como tocat a Orosei e Mamujada. Ambas duas sas initziativas ant a sighire sos matessi oràrios, duncas tocat de seberare. In su de Mamujada amus a àere unu laboratòriu cun sos dischentes de s'iscola mèdia e cun “Su Hussertu” a mangianu (a sas 11); a borta de die (dae sas 17,30) s'at a tènnere imbetzes sa cunferèntzia intitulada “A sa mamujadina. Cussertos de eris e de oe, comente mudant faeddu e càntigu”. A pustis de sos saludos de su sìndigu Gratzianu Deiana, de su presidente de sa Pro Loco Antoni Mele e de su vitze presidente de su “Sòtziu” Franco Davoli nd'ant a faeddare su giornalista Mauro Piredda e s'insegnante de su Cunservatòriu de Casteddu Bustianu Pilosu. A sighire ant a cantare sos tenores “Garteddesu” de Garteddi, “Sos Coroneddos” de Bultei, “Santu Pretu” de Lòcula, su “Cuncordu Ortigalesu” de Bortigale e sos meres de domo de “Su Hussertu”.


text:
S’est concruida sa prima editzione de su primu cuncursu fotogràficu ‘Bellésa’ promòvidu dae su Mibact, su Ministeru pro is benes culturales. Sa punna fiat cussa de pònnere s’atentzione in pitzu de su patrimòniu culturale de sa Sardigna. Dae s’organizatzione faghent a ischire chi sunt arribadas medas fotografias no isceti dae s’ìsula nostra ma puru dae s’Itàlia e dae s’istràngiu.
- At bìnchidu sa fotografia de Ivan Pedretti, tirada in su tempiu de Antas.
2. Segunda est arribada una fotografia de Marco Secchi fata in antis a s’Abbadia de Paulis in Ìtiri.
3. Sighit una foto de Gian Luca Onnis chi at pigadu su Faro Mangiabarche de Cal ‘e Sèda.
4. Cuartu un’iscatu de Mark Dajethy in Capo d’Orso (Palau).
5. Sa de chimbe fotografias est fata in su Nuraghe Piscu de Sueddi dae Daniele Marongiu.


text:
(Per leggere l’articolo in italiano cliccare sulla bandierina in alto)
Apo giai àpidu manera de iscrìere in passadu chi a sa Sardigna de sos annos Duamìgia non servit una mitopoiesi, ma un’atinu de cussèntzia subra s’identidade sua.
Semus difatis cumbintos chi s’istòria non si fatzat imbentende paristòrias, ma analizende iscobertas archeològicas e repertos, punnende posca a los contestualizare e a los incuadrare in su periodu de riferimentu dae su cale protzedint.
Finas pro custu servit a pònnere a totus fora dae istrumentalizatziones de creze ideològica o polìtica, chi diant pòdere tòrchere sa letura de su passadu, antetzipende un’interpretatzione chi s’iscèntzia e bia podet frunire a manera segura.
Devimus ischire chie fiant sos antepassados nostros, devimus iscobiare s’identidade verdadera issoro. E lu devimus fàghere ponende in contu chi est unu passàgiu de primore pro printzipiare un’òpera de decodificatzione e contu de sa tzivilidade nostra passada, fuende sa tentatzione de impreare sos istrumentos deghiles (o finas chi non deghent) de s’istòria pro legitimare sos bisòngios identitàrios de unu pòpulu chi, in su fràigu de una memoria colletiva, punnat a manera legìtima, a s’emantzipatzione.
Servit chi totus agiuent finas cun contributos divulgativos, serende-si de sa responsabilidade chi cada sardu – acadèmicu o amantiosu chi siat – at finas in custu campu.
Est pretzisu a lu fàghere ca totus amus una tarea in sa gestione de custu momentu istòricu nòdidu. A sa polìtica tocat su de sustènnere sa chirca e de nde favorèssere s’avaloramentu, sena cunditzionare su traballu de sos archeòlogos. Tarea de sas istitutziones est finas sa de assigurare, sena dudas, tutela e frunidura de logos e repertos.
Sos istudiosos, dae banda issoro, no apant sa tentatzione de mantènnere su dibàtitu in intro de sas universidades e de sas sopritendèntzias. Si nche devent ammaniare a dare contu a s’opinione pùblica de sos istùdios issoro e finas de sas concluidas.
Non faghende-lu diant discoidare a manera colpèvole sas oportunidades de crèschida culturale, identitària e econòmica chi diant pòdere èssere favoressidas dae s’aficu chi est pesende-si in sos sardos in contu de iscavos e iscobertas.
Su disafiu est istadu finas a como leadu dae sos archeòlogos de sas universidades e de sas Sopritendèntzias, dae sos dirigentes de sos museos de Castedu e Cabras e de su tzentru de restàuru de Li Punti.
Duncas, dae chie at traballadu in sos iscavos dae sos annos ’70 a sos prus reghentes, in su recùperu de prus de 5.000 cantos e in sa sistematzione chi ant agatadu oe in die.
Su disafiu est culturale, ma finas polìticu e econòmicu. Dae s’avaloramentu de s’istòria e de s’identidae nostra podet e devet nàschere unu progetu modernu, a tretu de creare oportunidades e traballu.


text:
Saturnalia
Salvete plurimum! Nomen mihi est Magister Craft. Adest, libertas decembri! Hodie de Saturnalibus discetis. Saturnalia festum Romanum antiquum est. Festum est pro deo antiquo Saturno. Per septem dies Saturnalia celebramus. Primum in templum Saturni imus. Nunc lana circum pedes Saturni est. Lanam aufero et Saturnus liber est! Tum sacerdos sacrificium facit et precatur. Postea senatus convivium publicum, cenam magnam, facit. Saturnus etiam adest! Io Saturnalia! In domo etiam Saturnalia celebramus. In domo Laribus crustulum sacrficium facimus. In eo die, dominus servo cibum portat. In eo die, dona damus. Amicus mihi sigillum dedit. Sed ignoscite mihi sed nunc ad festum cum amicis eo. Io Saturnalia! Valete!


text:
“Lu sentimus de no bi pòdere èssere pro s’editzione 2021 de Autunno in Barbagia, ma a pustis de un’annu sena pasu intregadu a sa gestione de su pusti alluvione, cun situatziones de apretu remenosas a beru, sos usfìtzios comunales sunt ismarridos: siat pro sa gestione de sos raportos cun sos entes natzionales e regionales, siat pro su cunfrontu de ogna die cun sos tzitadinos. At coigiadu pagu tempus pro ammanniare s’apuntamentu abertu cada annu dae sa bidda de Vitzi, chi pro custa editzione est istadu fissadu pro su 4 e su 5 de cabudanni”.
L’at naradu Giuseppe Ciccolini, primu tzitadinu de Vitzi, a pustis de s’ùrtimu addòbiu cun sos organizadores de sas Cortes in sas biddas barbaritzinas. “Pro sa prima borta dae cando est cumentzada s’initziativa – at sighidu a nàrrere su primu sìndigu – nois non b’amus a èssere. Però pro nois custu no est un’adiosu, ma petzi unu a mègius bìere a annu chi benit cando, nos auguramus, su comunu nostru at a tènnere unu cuadru de recùperu dae sos disacatos de s’undamentu de su 28 de santandria 2020 prus cuncretu e un’ìndula prus adata s’àera chi si respirat durante sa rassigna”.
A ogna contu, su primu fine chida de cabudanni, fintzas sena Autunno in Barbagia e sas isfiladas de sos grupos folclirìsticos e sos cantos a tenore intonados fatu de sos caminos de sa bidda, s’amministratzione comunale e su Parcu de Tepilora, gasi comente est istadu giai fatu in custos meses istadiales colados, ant a ammaniare atividades e apuntamentos culturales pro agiudare totu sa comunidade vitzichesa a torrare a cumentzare, a pustis de sa disàura de su mese de santandria coladu.
Atividade realizada cun su contributu de sa Regione Sardigna – Imprentas 2020-2021. Lr 22/2018, art. 22
Attività realizzata col contributo della Regione Sardegna – IMPRENTAS 2020-2021. LR 22/2018, art. 22


text:
Cada època e onni cultura si distinghent, intre sas àteras cosas, pro sa capatzidade issoro de bogare a campu espressadas originales chi tzerriamus "arte".Custu balet fintzas pro sa tzivilidade nuràgica chi aiat ischidu espressare s'identidade sua etotu fintzas pro mèdiu de sa forma artìstica.
Gasi comente est costadu pro s'edade prenuràgica, fintzas pro s'edade nuràgica tenimus una creze de produtos de cultura materiale chi donant testimonia de s'avantzare de unu sensu estèticu articuladu. Custu sensu estèticu aiat agatadu espressada in sa forma sua prus simple mescamente in sas superfìtzies de sas produtziones de testos in tzeràmica, essende a campu in duas maneras: siat cun sa "presèntzia" (duos esempros: sa decoratzione "metopale" e sa decoratzione "a pètene" siat cun s' "ausèntzia" de decoratziones vascolares. Cun su faeddu "ausèntzia" s'indicat sa farta de su totu de elementos de decoratzione chi marcat unas cantas tipologias vascolares de s'edade nuràgica, mescamente in sos tempos prus antigos.
Mancari chi potzas pàrrere chi non li deghet a nche pònnere in sa dimensione estètica custa "ausèntzia", gasi no est: difatis custa acrarat a manera ladina chi sas gentes nuràgicas agradessiant unu sèberu estèticu chi mostraiat petzi sa forma funtzionale de sos ogetos de usu fitianu e custa no est cosa de pagu contu a livellu culturale.
Giumpende a podutziones artìsticas meras e sìncheras, depimus ammentare sas isculturas de brunzu (sos "brunzetos") e s'istatuària manna in pedra (sos "gigantes" de Monti Prama).
Arte nuràgica
Cada època e onni cultura si distinghent, intre sas àteras cosas, pro sa capatzidade issoro de bogare a campu espressadas originales chi tzerriamus "arte".Custu balet fintzas pro sa tzivilidade nuràgica chi aiat ischidu espressare s'identidade sua etotu fintzas pro mèdiu de sa forma artìstica.


text:
Francisca Mendelssohn
Obitus: 14 Maii 1847; Berolinum
Patria: Confoederatio Rhenana
Officium
Familia
Coniunx: Wilhelm Hensel
Proles: Sebastian Hensel
Memoria
Francisca Caecilia Mendelssohn-Bartholdy (nata Hamburgi 14 Novembris 1805; mortua Berolini 14 Maii 1847) fuit clavilista et compositrix, soror Felicis Mendelssohn et neptis philosophi Moysis Mendelssohn. Edidit duos libros 'Canticorum apsque Verbis' pro clavile necnon aliquot cantica et pro voce unica et pro partibus vocalibus et sonatas craviles compsuit. Nupsit pictori Gulielmo Hensel in 1829.


text:
venti annate
Carl Sandburg Massimo Bacigalupo Wyndham Lewis Carlo Romano Elliott Chaze Bo Botto Amelia Tonolli e il Cile Mariella Navale De Bernardi Jonas Mekas Tonino De Bernardi red noir Eric Stark Budd Boetticher Eric Stark C’era Sergio Leone Bo Botto Hollywood-Tarantino Maurizio Cabona Debussy, scritti Genesio Tubino Apocalisse Baj Carlo Romano Gorey l’inaspettato Jean Montalbano Huxley: Moksha Carlo Romano Sopranisti nazionali Carlo Luigi Lagomarsino su FM Nicosia Tommaso Biagi ”Ludd” 67-70 Carlo Romano Compagno Perniola Carlo Romano K-punk Eric Stark Caos Cristin Wolf Bruno miscellanea FdV26 (…)
sulla censura Bertolucci-Aldrich-„Action!“ Lester Bangs Wu Ming 1


text:
bàcu , nm: vacu Definitzione gúturu o canale de monte, logu ue su terrenu faet coment'e a badhe istrinta / andai bacu ’acu = totu intro de su badhigru; min. bachixedhu, bachitzolu Sinònimos e contràrios tàcinu Frases su fumu ispintu de su bentu ndhi àrtziat in is bacus de sa costa ◊ me is montis dhoi at bacus e serras ◊ s'istradone súlciat sos bacos de sa costizola ◊ retumbendi in is bacus calat s'arriu ◊ teniat unu bacu mannu de una deghina de ètaros ◊ est totu éliche, lidone, chessa, aliderru in cussos bacos Sambenados e Provèrbios smb: Accu Terminologia iscientìfica slg Ètimu srdn. Tradutziones Frantzesu ravin Ingresu gorge Ispagnolu garganta, desfiladero Italianu fórra, góla di montagna Tedescu Schlucht.
calafóju , nm: calavoju, colovoju, corovoju, corovozu, gorovoju Definitzione fossu mannu coment'e gruta, úrbidu malu; logu de tupas, de malesa craca Sinònimos e contràrios calafossu, colovone, ingurtidorju, iscafada, iscaravossu Frases si sunt isperrumados in sos calafojos (T.Rubattu)◊ apo trouladu in d-unu palinzu e rutu che so in d-unu corovozu chi aiat fatu s'abba (N.Motzo) 3. sas tantas cosas bellas chi mi nesint in s'onore mi ant fatu colovoju! Terminologia iscientìfica slg Ètimu srd. Tradutziones Frantzesu ravin, gouffre Ingresu gorge Ispagnolu barranco Italianu burróne, inghiottitóio Tedescu Schlucht.
garrópu , nm, agt: carropu*, goropu, gorropu, irgorropu, sgarropu Definitzione buidu mannu, mescamente inue dhue at orrocas, inue che intrat o ndh’essit s'abba, aperta manna o fintzes una genia de canale fungudu meda cun orrocas artas, fossu mannu prenu de abba in is errios; mulinete de bentu o de abba, abba apaulada e fossu fungudu; nau de gente, chi giughet is palas ingobbedhadas Sinònimos e contràrios barrocu, isciusciu, ispéntimu, scabiossu, spérruma, trabentu, tuvone / bàtiga, fògia 1, gurgu 1, pógiu, trógliu / abbajonadu, aggobbedhau, giumburudu, rumbosu, tzumbosu Maneras de nàrrere csn: bènnere gorropu = essiri su tzúmburu, sa gobba (a unu); bufai a garropu = totu a unu corpu?, a bruncu?; paligorropu, paligorropa = palidortu, palidorta, dortu, dorta a palas Frases su gorropu est totu istampos, galarias, ischinas intorticaas, locu iscussertu e male traganau ◊ istichiu interi montes, gorropu misteriosu, privau de orizontes, locu secretu e malu a l'acatare ◊ in custu logu su frúmmini est fundudu, nci at unu garropedhu ◊ camminàt a tzopu poita ndi fut arrutu de asuba de unu garropu 2. su tempus, is dis nci dhas ghetat a sa sighia a su garropu de sa memória 3. a betzu tue benis gorropu Tradutziones Frantzesu ravin, gouffre, crevasse Ingresu gorge, cleft whirlpool Ispagnolu quebradura Italianu fórra, górgo, crepàccio Tedescu Klamm, Strudel, Wirbel, Riß.
gurúle , nm Definitzione buca de logu, tretu istrintu in mesu de duos montes, de duas puntas de monte Terminologia iscientìfica slg Ètimu srdn. Tradutziones Frantzesu passage étroit entre deux montagnes Ingresu gorge Ispagnolu desfiladero Italianu góla tra i monti Tedescu Schlucht.
iscafàda , nf Definitzione iscafa manna, úrbidu largu, iscrébigu Sinònimos e contràrios calafoju, ispéntimu, ispérruma, scabiossu, trèglia, trocu, úbridu Ètimu srd. Tradutziones Frantzesu ravin Ingresu gorge Ispagnolu barranco Italianu burróne, luògo scoscéso Tedescu Schlucht.
úbridu , nm: órbidu, úrbidu Definitzione logu malu meda de orrocas artas, logu inue su terrinu faet a fossu prenu de malesa, tupas e matas, de no si pòdere passare; surcu mannu fundhudu po arregòllere s'abba in is terrenos araos / camminedhu istrintu tupau de matas = orbidedhu Sinònimos e contràrios ispéntimu, ispérruma, scabiossu, scróvinu, strampafossu, trocu / botorinu, guturedhu Frases ch'est rutu in d-un'úrbidu malu chi azigu bi l'at fata a ndh'essire Terminologia iscientìfica slg. Tradutziones Frantzesu ravin Ingresu gorge Ispagnolu barranco, despeñadero Italianu burróne Tedescu Schlucht.


text:
Abcàsia
Coordinadas: 43°09′N 41°00′E / 43.15°N 41°E
Artìculu in LSC
S'Abcàsia (limba abcasa: AҧcHы/Aphsny, georgianu: აფხაზეთი / Apkhazeti, russu: Aбxáзия / Abchazija) est unu territòriu caucasicu chi faghet parte de sa Geòrgia, de facto indipendente e cun carchi reconnoschimentos a livellu internatzionale.
Sa capitale est Sukhumi (Suchum in limba abcasa), is limbas uffitziales su russu e s'abcasu.
S'istèrrida de s'Abcasia est de 8.432 km² e sa populatzione de unos 250.000 bividores.
Allàcanat in su norti cun sa Rùssia, in su sud e sud-estu cun sa Geòrgia e in s'uestu e sud-uestu tenet bessida in su Mare Nieddu.
In su 1990, a curtzu de s'iscontzu de s'Unione Soviètica s'Abcasia contaiat populatzione de unos 500.000 bividores, de chi unu 48% georgianu, contra petzi su 17% abcasu.
S'istadu at decraradu indipendèntzia su 23 de trìulas 1992 e una gherra chi at tentu logu in su 1993 at custrintu is bividores georgianos (unos 250.000 chi biviant in totu sa zona orientale) a si nche fuire, in cussa chi at pois pigadu nòmine de limpiadura etnica de is georgianos de Abcasia.
A cussighidu de custos fatos sa populatzione atuale de s'Abcasia esty formada pro su 45% de abcasos, sighint armenos, russos, gregos e ebreos. Is bividores georgianos abarrados rapresentant unu 0,7%.


text:
Sa svestitzioni
A sa fini de sa cursa de is parìllias su corteu si torrat a cumponi e torrat a sa ruga de Santu Srebistianu. S’est fatu buiu e cun sa sfilada de is cuaddus e de is cavalleris sa cursa finit. Prus de totu su martis, s’ària de festa po sa fini de sa manifestatzioni, non solu de sa dì ma de totu s’annada, si fait intendi dae su pùbblicu e dae totus is partecipantis. S’ària de festa crescit de prus candu is cavalleris giant a sa genti prexada is cocardas pretziosas de is cuaddus. A sa fini de sa sfilada su corteu de is trumbeteris e de is tumborràjus, su grèmiu e is cavalleris andant a sa sedi de su grèmiu in ui s’est fata sa vestitzioni de su Componidori. Candu arribat, su Componidori saludat totus is cavalleris e sa genti e intrat a s’aposentu crocau a susu de su cuaddu. Funt totus scitius candu issu arribat a sa “mesitta” e ci artziat a susu de sa mesa lassendi su cuaddu a s’agiudanti suu. Su sonu de cuntentesa de is trumbas e de is tumborrus, is boxis de prexu e is tzacarradas de manus saludant su Componidori e cumintzat sa svestitzioni. Bogaus su capeddu e su velu, su sonu straordinàriu de is tumborrus annuntziat ca ndi ddi funt boghendi sa màschera: in cussu momentu su Componidori torrat a essi cavalleri e totu su grèmiu, is cavalleris e sa genti andant a ddu saludai e a ddi fai is cumplimentus. Sa festa sighit fintzas a tradu noti.


text:
addolídu , pps, agt: addoliu Definition de addolire; chi est a dolores; chi sentit dolore, dispraxere mannu Synonyms e antonyms addoliadu, addolimadu, addoloridu, indilighidu 2. sas féminas sunt pianghindhe addolidas Translations French endolori English numbed, grieved Spanish entumecido, afligido Italian indolenzito, addolorato German schmerzend.
addolimàdu , pps, agt Definition de addolimare; chi est a dólimas, chi dhi dolet calecunu arremu de sa carena, ma fintzes chi tenet dispraxere Synonyms e antonyms addoliadu, addolidu, addoliminadu, addolofiatu, addoloridu, addolumenadu, indilighidu / cdh. addulumitu Sentences est una percossada gai bruta chi si at insambenadu su carrone e tota addolimada est sa persone chi pro sa cura li ponet pedinu 2. addolimadu, sas pàzines serro de sos mentuados naradores Translations French endolori English aching, numbed Spanish dolorido afligido Italian dolorante, indolenzito German schmerzend, betrübt.
addolimalzàdu , agt Definition chi est totu dólimas o dispraxeres, totugantu addoloriu Synonyms e antonyms addolimorjau, dobidori, dolintiosu, indoliu Sentences est addolimalzada in unu letu fatu de ispinas Etymon srd. Translations French désolé, douloureux English afflicted Spanish dolorido, afligido Italian dolènte German schmerzend, betrübt.
addolorídu, addolorítu, addoloríu , agt, nm Definition chi sentit, est sentindho dolore, dispraxere mannu; su parente de unu mortu Synonyms e antonyms addoliadu, addolidu, addolimalzadu, dolotiosu / cdh. adduluritu Sentences si ndh'est pesau addoloriu iscutulàndhesi su ludu ◊ sa pobidha est sufrindho addolorida s'atrite ◊ so passandhe sa vida addolorida ◊ sa famíllia fit pranghendhe su mortu e sa domo fit prena de zente addolorita ◊ sunt restadas addoloridas tantu de no àere ardúrios de ndhe asciare sa conca Etymon srd. Translations French affligé, peiné English grieved Spanish afligido Italian addolorato German betrübt.
afligídu , agt, pps: afrigiu, afrizidu, afrizitu, afriziu Definition de afligire; chi est coment'e in pena, sufrindho in s'ànimu, dispràxiu Synonyms e antonyms acoradu, atribbuladu, contribbuladu, iscoradu, iscoridu Sentences est Deus beneitu e sapiente salvadore de s'ànima afrigida ◊ tui ses su consolu de is afligius ◊ sas oras bellas fuent e ti aciapas cun s'ànima afligida ◊ totugantos narant peràulas de acunnortu a sa mama afrizida ◊ ita vida afligia chi megu de passai!… Translations French affligé English afflicted Spanish afligido Italian afflitto German traurig.
aporàdu , pps, agt Definition de aporare / a. che carrabbusu chi at pérdiu sa botza = si narat a befe a chie si mustrat aporadu pro nudha, chentza bisonzu Synonyms e antonyms acoradu, atribbuladu, contribbuladu, iscoradu, iscoridu Translations French affligé, tourmenté English afflicted Spanish afligido Italian afflitto, angustiato German traurig, betrübt.
contribbulàdu , pps, agt: contribbulau Definition de contribbulare; chi est sufrendho meda Synonyms e antonyms acoradu, acronnoau, afligidu, iscoradu, iscoridu, pascionadu | ctr. contentu, prexau Translations French affligé English distressed Spanish afligido Italian afflitto, tribolato, travagliato German heimgesucht.
dolimalzósu , agt: dolimazosu, dolimogliosu, dolimorjosu Definition chi sentit dolore, dispraxere; chi dolet; fintzes chi sentit piedade, chi sentit piedu, ndhe tenet làstima Synonyms e antonyms dispiàchidu, dobidori, dolentziosu, dolimentosu, dolimosu, dolorzosu, dolosu Sentences est iscampiada un'ànima dolimorjosa a mi nàrrere a bènnere ◊ sa pessone dolimogliosa istat a cucutzu falatu ◊ dolimogliosu si aviat a domo de su nonnu ca fit mortu ◊ su cantare a mummucu est meta dolimogliosu: gai cantant chie est in tristura 2. piús ratas, piús ti essit sa fae chi dat dolimalzosu mandhighinzu ◊ su leperedhu est in su culvenu tantendhe a díligu a díligu sa carena dolimazosa 3. Deus est dolimogliosu de sos fígios suos pecadores Etymon srd. Translations French désolé, endolori English painful Spanish afligido, doliente, dolorido Italian dolénte, dolorante German betrübt, schmerzend.
dolimentósu , agt Definition chi sentit dispraxere po su male angenu, po calecunu dannu Synonyms e antonyms dispiàchidu, dobidori, dolentziosu, dolimorjosu, dolorzosu, dolosu | ctr. contentu, prexau Sentences sas féminas, dolimentosas pro sa morte de sa pitzinna, chircant de dare cufortu a sa mama ◊ sunt totu dolimentosos ca no lis est andhada bene sa faina Etymon srd. Translations French désolé English sorry Spanish afligido, doliente Italian dolénte, spiacènte German betrübt.
pascionàdu , pps, agt Definition de pascionare; chi est sufrindho, chi sufrit meda Synonyms e antonyms sufridu / contribbuladu, patidore 2. tichirriade forte, frades, sa bostra pascionada vida! Translations French affligé English distressed Spanish afligido Italian soffèrto German heimgesucht.


text:
Torrant a partire is cursos de formatzione linguìstica pro dipendentes regionales e operadores de isportellos linguìsticos, e pro s’afortiamentu de su sardu in is Universidades de Casteddu e Tàtari. Su Servìtziu Limba e Cultura Sarda de sa Regione, in atuatzione de su Pianu pro sa Polìtica Linguìstica (Ppl) 2020-2024, at aviadu, in totu su territòriu is atividades formativas previstas pro sa limba sarda.
Is destinatàrios printzipales de is atziones prevìdidas sunt dipendentes pùblicos, operadores linguìsticos, istudiantes e tzitadinos. Dae oe inghitzant is cursos de sardu – livellu printzipiantes e avantzadu – e is cursos de catalanu de S’Alighera, pro is dipendentes de s’Amministratzione regionale. Su primu e ùrtimu cursu pro dipendentes regionales est istadu aparitzadu in su 2007. Is cursos ant a permìtere, prus che totu a is chi pro traballu tenent raportos istintos cun su pùblicu, de lòmpere a unu livellu bonu de connoschimentu orale e iscritu de su sardu e de su catalanu de S’Alighera.
Partint fintzas is cursos pro formare operadores noos de isportellu linguìsticu e cussos pro is chi sunt giai operadores. Is isportellos linguìsticos, finantziados cun fundos regionales e fundos istatales e ispartzinados in totu su territòriu regionale acanta is Entes Locales de sa Sardigna, sunt unu trastu fundamentale pro s’afortiamentu de su sardu. In is meses de cabudanni e landàmene de ocannu, s’Isportellu Linguìsticu Regionale at a contivigiare unas atividades formativas ispetzìficas pro megiorare e afinare is cumpetèntzias de is operadores de isportellu chi sunt giai traballende.
Tra pagu at a essire un’Avisu pro s’acumprimentu de atividades formativas afidadas a agèntzias formativas ispetzializadas, de sa durada de 120 oras, chi ant a èssere destinadas a formare operadores de Isportellu linguìsticu noos. Dae a su mancu oto annos non beniant realizadas fainas che a custas e sa netzessidade de formare personale nou est istada presentada siat dae impresas e assòtzios culturales chi gestint atividades, siat dae is Entes Locales.
Fintzas pro ocannu ant a bènnere finantziados is cursos in limba sarda, prus che totu pro sa formatzione de su personale in servìtziu in is Entes territoriales e abertos fintzas a is tzitadinos, pro more de cunsentire s’achirimentu de cumpetèntzias in s’impreu orale e iscritu de sa limba minoritària.
Pro is istudiantes universitàrios puru comintzant is fainas de formatzione post-laùrea. S’Universidade de Casteddu bolet afortiare s’insegnamentu de su sardu durante su tziclu de istùdios triennale e in su biènniu de ispetzializatzione pro mèdiu de un’importante afortigamentu de is laboratòrios linguìsticos e at fintzas propostu a sa Regione s’istitutzione de unu Master annuale de II° livellu in didàtica de su sardu.
S’Universidade de Tàtari at presentadu s’oferta formativa de su curriculum de “Limbas e culturas de sa Sardigna” laùrea magistrale, chi at a cumintzare in s’annu acadèmicu 2021-2022 e at a cumprèndere s’insegnamentu de matèrias universitàrias in limba sarda e peri sa realizatzione de fainas laboratoriales in sardu e in is limbas alloglotas de sa Sardigna (catalanu de S’Alighera, tataresu, gadduresu, tabarchinu).
Sa Regione Sardigna at a sustentare in manera finantziària is interventos de is Universidades de Casteddu e Tàtari co-finantziende is laboratòrios linguìsticos. Sa punna de custas atividades est de permìtere a chie si siat de si pòdere formare in sardu e subra de su sardu.